‘ธอส.’เพิ่มกู้รายย่อยบ้านราคา1.5ล้านบ.
ธอส.ปลื้ม 9 เดือน ปล่อยกู้รายใหม่ได้กว่าแสนล้าน ปรับนโยบายเน้นรายย่อยกู้ซื้อบ้านราคาไม่เกิน 1.5 ล้านบาทคาดทั้งปีทำได้กว่า 50 % ของยอดสินเชื่อปล่อยใหม่
20 ต.ค. 2557

ธอส.ปลื้ม 9 เดือน ปล่อยกู้รายใหม่ได้กว่าแสนล้าน ปรับนโยบายเน้นรายย่อยกู้ซื้อบ้านราคาไม่เกิน 1.5 ล้านบาทคาดทั้งปีทำได้กว่า 50 % ของยอดสินเชื่อปล่อยใหม่
นางอังคณา ปิลันธน์โอวาท ไชยมนัส กรรมการผู้จัดการ ธนาคารอาคารสงเคราะห์ (ธอส.) เปิดเผยถึงผลการดำเนินงานไตรมาส 3/2557 ณ วันที่ 30 ก.ย. 2557 ว่า ธนาคารสามารถปล่อยสินเชื่อใหม่ได้กว่า 1.03 แสนล้านบาทเพิ่มขึ้น 13.48% จากช่วงเดียวกันของปีก่อน ทำให้มียอดสินเชื่อคงค้างอยู่ที่กว่า 7.78 แสนล้านบาท 
ในจำนวนนี้เป็นการปล่อยสินเชื่อให้กลุ่มรายได้น้อยวงเงินกู้ไม่เกิน 1.5 ล้านบาท กว่า 7.29 หมื่นราย วงเงิน 4.85 หมื่นล้านบาท คิดเป็น 46.98% ของสินเชื่อปล่อยใหม่ ซึ่งตั้งเป้ายอดสินเชื่อรายย่อยเพิ่มเป็น 51% ของสินเชื่อปล่อยใหม่ โดยคาดว่าสิ้นปี 2557 ธนาคารจะปล่อยสินเชื่อได้ตามเป้าหมายที่ตั้งไว้ 1.34 แสนล้านบาท 
ทั้งนี้ ณ สิ้นไตรมาสที่ 3 ปี 2557 ธนาคารมีสินทรัพย์รวม 8.24 แสนล้านบาท เพิ่มขึ้น 7.60% เงินฝากรวม 6.5 แสนล้านบาท เพิ่มขึ้น 8.44% ทรัพย์สินรอการขาย (เอ็นพีเอ) คงเหลือจำนวน 1,604 ล้านบาท ลดลง 3.67% มีหนี้ที่ไม่ก่อให้เกิดรายได้ (เอ็นพีแอล ) อยู่ที่ 4.66 หมื่นล้านบาท คิดเป็น 5.99% ของยอดสินเชื่อรวม ลดลงจากสิ้นปี 2556 ที่มีเฮ้นพีแอลอยู่ที่ 6.12% ของสินเชื่อรวม และมีกำไรสุทธิ จำนวน 7,379 ล้านบาท ส่งผลให้อัตราส่วนเงินกองทุนต่อสินทรัพย์เสี่ยง ( บีไอเอส ) อยู่ที่ 16.72% 
สาเหตุที่ทำให้สินเชื่อใหม่ของธนาคารเพิ่มขึ้นอย่างต่อเนื่อง มาจากการเร่งปล่อยกู้รายย่อยตามนโยบายของรัฐบาลเช่น โครงการสินเชื่อบ้าน ธอส. เพิ่มสุข สำหรับลูกค้าเดิม มีประวัติการผ่อนชำระดีรับสิทธิ์กู้เพิ่มดอกเบี้ย 3.99% นาน 3 ปี มีผู้ขอยื่นกู้แล้ว 7,175 บัญชี รวมเงิน 1,675.36 ล้านบาท โครงการสินเชื่อ ธอส. มีบ้าน มีสุข ดอกเบี้ย 3.50% ต่อปี นาน 2 ปีแรก มีผู้ขอยื่นกู้แล้วจำนวน 4,689 บัญชี วงเงินรวม 6,125.37 ล้านบาท โครงการสินเชื่อบ้านวงเงินกู้ต่อรายไว้ไม่เกิน 1.5 ล้านบาท อาทิ โครงการบ้าน ธอส. สานรัก ดอกเบี้ยปีแรก 3.50% ปีที่ 2 ดอกเบี้ย 4.25% ต่อปี โครงการสินเชื่อบ้าน 61 ปี ธอส. ดอกเบี้ย 1.61% ต่อปี นาน 6 เดือน ส่งผลให้ ณ ไตรมาส 3 ธนาคารปล่อยสินเชื่อรายละไม่เกิน 1.5 ล้านบาท ปล่อยกู้ได้กว่า 4.85 หมื่นล้านบาท 
“สำหรับโครงการดอกเบี้ย 0% มีทำแค่ในโครงการบ้าน ธอส.กบข. เพื่อที่อยู่อาศัยข้าราชการครั้งที่ 10 อัตราดอกเบี้ย 0% นาน 7 เดือนแรก ส่วนจะมีการออกดอกเบี้ย 0% ให้ลูกค้าทั่วไปอีกหรือไม่ต้องรอดูภายในสิ้นปีนี้” นางอังคณา กล่าว
นอกจากนี้ธนาคารได้ออกเงินฝากออมทรัพย์ Happy Home สำหรับลูกค้าสินเชื่อของธนาคาร เป็นเงินฝากประเภทออมทรัพย์รับอัตราดอกเบี้ยสูงถึง 2.75%ต่อปี สำหรับลูกค้าที่มียอดเงินฝากคงเหลือไม่เกิน 1 ล้านบาท ส่วนลูกค้าที่มียอดเงินฝากคงเหลือมากกว่า 1 ล้านบาท จะได้รับอัตราดอกเบี้ยเท่ากับเงินฝากออมทรัพย์ ของยอดเงินฝากต่ำกว่า 1แสนบาท ที่ธนาคารประกาศ ณ ขณะนั้น เงื่อนไขฝากครั้งแรกขั้นต่ำ 500 บาทขึ้นไป รับฝาก 1 รายต่อ 1 บัญชี สามารถใช้หักบัญชีเงินฝากเพื่อชำระงวดเงินกู้และชำระค่าสาธารณูปโภค เช่น ค่าน้ำประปา ค่าโทรศัพท์ กรณีดอกเบี้ยรับไม่เกิน 2 หมื่นบาท ต่อปี ไม่ต้องเสียภาษี เปิดบัญชีได้ตั้งแต่วันที่ 1 พ.ย. 2557 – 31 พ.ค. 2558